钦定古今图书集成/明伦汇编/氏族典/第426卷 > 《廖用贤尚友录》 > 单以清
## 钦定古今图书集成/明伦汇编/氏族典/第426卷 > 《廖用贤尚友录》 > 单以清

按《尚友录》：以清嘉定人，元阳观道士。大历中尝之嘉
兴，入船闻异香，疑有非常人，遍目同载者，惟船头一
人，仪趣颇殊。单君迁坐与并席，香气弥甚，因从容问
之，答曰：“吾此地人，少病大风，逃深山，遇一老人，哀之，
令从行。有草堂数间，老人曰：‘汝且居此一月后自来
视汝，以药丸一裹令饵之’。老人遂行，更入深山。吾入”
堂饵药，不饥渴，身日以轻。两月，老人来笑曰：“有心哉，
故在此，疾已瘥矣。”至水滨照之，须眉皆生，颜色益少。
老人曰：“汝既服吾药，可长生人间。且勤修道术，以二
十年为期。”遂导令却归。吾拜问其姓名，老人曰：“子闻
国初卫公李靖乎，我是也。乃辞出山。今限将及，再入
山寻师耳。”单君因记其事，为人道之。